牡丹
作者：周弼
朝代：宋

paragraphs: 江南牡丹凡有幾，德安打頭歙爲二。
金陵舊物間有之，池陽吳郡皆居次。
地近京畿種偏好，鄂城栽接不草草。
舂土篩泥繞畫欄，石甃方壇浄如掃。
當頭第一带鞓紅，膩紫嬌黄別作叢。
盤盂擎出最迎日，碧玉萬片藏春風。
寶葉絲絲带縷金，錦斑酒暈間攢心。
翻騰梔茜亂朱粉，樣各數名分淺深。
低樹猶高五六尺，花重剛枝反無力。
迥出層陰轉耐看，始悟年深有真色。
晚添細雪來相簇，露醒香魂冷方浴。
倚柱黄昏眼倍明，頓覺夜闌須秉燭。
洛水芳林應更多，不禁飛雨洗銅駝。
酥煎送酒有人在，草沒故園無柰何。
莫對餘春起嘆嗟，最難保守是繁華。
君看南渡百年內，看到子孫能幾家。